
"B"-terv: Dollarizáció

Kulcsszavak: F33
Dolgozatom megírását egy nehezen vizsgálható, hazánkban mélyebb kutatás alapjait még nem képező jelenség, a dollarizáció kérdéskörének feltárása motiválta. A monetáris szuverenitás feladásának ezen formája különösen a kicsi, világgazdaságra nyitott, külföldi kereskedelemtől függő, gazdaságilag instabil, hiperinflációs múlttal rendelkező országok körében elterjedt.
Célul tűztem ki, hogy átfogó képet nyújtsak a dollarizáció elméleti vonatkozásairól, majd választ adjak olyan kérdésekre, hogy mi motivál egy államot saját monetáris függetlenségéről lemondva, egy idegen valuta bevezetésére. Dolgozatomban azt vizsgáltam, hogy a dollarizáció ténylegesen a felzárkózást hivatott-e elősegíteni és felgyorsítani, megfigyelhető-e összefüggés a dollarizáció, a pénzügyi integráció és a gazdasági stabilitás között.
Ami a módszertant illeti, dolgozatom széleskörű szakirodalmi bázisra építő szintézis, melynek különlegességét a döntő többségében idegen nyelvű források felkutatása és feldolgozása adja, ám témája ennél messzebb terjed. Elemzésem során több ízben is a hazai szakirodalomban még meg nem jelent tudományos eredmények hazai első adaptációját fedezhetik fel az olvasók.
A monetáris függetlenségüket feladni kívánó országok számára a valódi választás a dollár és az eurózóna között húzódik meg. Dolgozatomban ezért a hivatalos dollarizáció és az unilaterális hivatalos euroizáció kérdéskörével foglalkoztam. Három ország példáján keresztül igyekeztem feltárni, hogy vajon megfigyelhető-e javulás az alapvető, dollarizáció által befolyásolni vélt makrogazdasági adatokat tekintve, az idegen valuta átvételét követően.
Kutatásom során kirajzolódott, hogy az említett országok motivációja és dollarizációtól való elvárásai nagyban különböznek. A súlyos válságot elszenvedő Ecuadort a kényszer késztette arra, hogy a dollárt tegye meg hivatalos fizetőeszközének, amivel elsősorban a gazdaság stabilizálását célozta meg. Ezzel szemben El Salvador egy gazdaságilag stabil környezetben döntött a dollarizáció mellett és a gazdasági növekedés fellendülését remélte tőle, míg Montenegró függetlenségi törekvéseit erősítette a német márka, majd az euró átvételével.
Összességében arra a következtetésre jutottam, hogy a dollarizáció önmagában nem jelent általános megoldást egy problémákkal küzdő gazdaság számára, nem tekinthető a gazdasági reformok helyettesítőjének. Az egyes országok sajátos jellemzőinek, körülményeinek figyelembevételével komoly strukturális átalakításokra is szükség van a sikerhez.



